**Slovenský TAVI register – Oznámenie o ochrane osobných údajov**

Slovenský TAVI register bol spustený v roku 2021 s predstavou auditu TAVI (transkaterovej náhrady aortálnej chlopne) na území Slovenskej republiky. Jeho cieľom je zlepšenie kvality poskytovaných služieb a zlepšenie výsledkov u pacientov podstupujúcich TAVI. Register bol spustený pod záštitou Pracovnej skupiny intervenčnej kardiológie, bol iniciovaný Stredoslovenským ústavom srdcových a cievnych chorôb a postupne sa pridávajú ďalšie centrá poskytujúce tento spôsob liečby. Zámerom do budúcnosti je analýza zozbieraných údajov a anonymné publikovanie vo forme výročných správ, ktoré budú obsahovať popis počtu výkonov zrealizovaných v SR a detaily o ich priebehu a výsledkoch. Tým sa získajú cenné informácie o kvalite a bezpečnosti poskytovaných zákrokov, trendoch v manažmente chlopňových ochorení a poskytne sa národný štandard, ktorý môžu jednotlivé centrá porovnávať so svojou vlastnou praxou.

**Aké informácie obsahuje**?

Každý zrelizovaný TAVI zákrok je samostatnou položkou registra. Obsahuje podrobnosti o:

• Pacientovi – vek, dátum narodenia, pohlavie, dátum zaradenia do čakateľského zoznamu na TAVI, anamnézu, výsledky predoperačných vyšetrení

• Operácii – typ, rozsah, operatéri, použité materiály

• Výsledkoch – komplikácie, úmrtnosť, dátum prepustenia, dĺžka pobytu

• Následnom sledovaní – prítomnosť neskorých komplikácií, prežívanie

**Čo sa stane s údajmi a kto ich môže vidieť?**

Ošetrujúci lekár (operatér), alebo člen jeho tímu údaje zhromažďuje a zadáva do registra prostredníctvom zabezpečeného webového rozhrania chráneného užívateľským menom a heslom. Počas prenosu údajov z nemocnice na server registra sú informácie zašifrované (uzamknuté), aby sa zabezpečilo, že do neho nebude možné zasahovať. Po načítaní údajov na server môže ošetrujúci lekár svoje vlastné údaje kontrolovať a ďalej upravovať pomocou prístupu chráneného používateľským menom a heslom, avšak nemá prístup k údajom zadaným inými účastníkmi registra.

**Môžem požiadať o prístup k údajom, ktoré sa o mne v registri nachádzajú?**

Áno – žiadosť môžete podať vypísaním "Žiadosti o nahliadnutie do registra“, ktorú nájdete na nasledujúcom odkaze: https://stavi.e-dendrite.com/sar.html

**Môžem požiadať o vyradenie z registra?**

Áno – žiadosť môžete podať vypísaním "Žiadosti o vyradenie z registra“, ktorú nájdete na nasledujúcom odkaze: https://stavi.e-dendrite.com/sar.html